A BIZOTTSÁG HATÁROZATA
(2004. december 30.)
a 95/388/EK bizottsági határozatnak a juh- és kecskefélék spermájának, petesejtjeinek és embrióinak Közösségen belüli kereskedelméhez rendszeresített állat-egészségügyi bizonyítványok naprakésszé tétele tekintetében történő módosításáról
(az értesítés a B(2004) 5544. számú dokumentummal történt)
(EGT vonatkozású szöveg)
(2005/43/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 11. cikke (2) bekezdésének negyedik francia bekezdésére és 11. cikke (3) bekezdésének harmadik francia bekezdésére,
mivel:
(1)
A 92/65/EGK irányelv megállapítja a juh- és kecskefélék spermájának, petesejtjeinek és embrióinak kereskedelmét szabályozó állat-egészségügyi követelményeket.
(2)
A 95/388/EK bizottsági határozat (2) rögzíti az ilyen kereskedelemhez rendszeresített bizonyítványmintát.
(3)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) szolgáltatja ezentúl a jogalapot az állatokban előforduló fertőző szivacsos agyvelőbántalmakkal kapcsolatos minden intézkedéshez. Az 1492/2004/EK bizottsági rendelet módosította a 999/2001/EK rendeletet a juh- és kecskefélék spermájának, petesejtjeinek és embrióinak Közösségen belüli kereskedelméhez a fertőző szivacsos agyvelőbántalmakkal kapcsolatos különleges követelmények tisztázása, valamint bizonyos genotípusú állatok spermái és embriói esetében eltérésről való rendelkezés érdekében.
(4)
Ezért szükséges a 95/388/EK határozat I. és II. mellékletében szereplő állat-egészségügyi bizonyítványmintákat a naprakésszé tett szabályokkal összhangba hozni.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 95/388/EK határozat I. melléklete helyébe az e határozat I. mellékletében szereplő szöveg lép.
(2) A 95/388/EGK határozat II. melléklete helyébe e határozat II. mellékletének szövege lép.
2. cikk
Ezt a határozatot 2005. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2004. december 30-án.